Diari Oficial de la Generalitat Valenciana


Sumari del DOGV 3837, del 15-09-2000 (2000/7445)

DECRET 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la conselleria de Benestar Social.
-------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/09/12/138/dof/vci/html**

### Dades del document

Número de DOGV
:   3837

Data del DOGV
:   15-09-2000

Secció del DOGV
:   I. DISPOSICIONS GENERALS

Número del document
:   2000/7445


Data del document
:   12-09-2000

Organisme emissor
:   Conselleria de Benestar Social

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria Benestar Social
    * legislació
    * reglament intern
    * administració regional

DECRET 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la conselleria de Benestar Social. [2000/A7445]
  
La modificació de l'organització del Govern Valencià, portada a terme pel Decret 6/2000, de 22 de maig (DOGV de 23.05), en relació amb el Decret 7/2000, de 22 de maig, del president de la Generalitat Valenciana, pel qual assigna a la Presidència i a les conselleries determinades competències, suposa l'atribució a la conselleria de Benestar Social de les funcions corresponents als serveis socials, l'acció social en els sectors de la dona, família, joventut, menor i adopcions, i drogodependències.
  
El naixement del denominat estat del benestar va suposar el compromís dels poders públics de garantir nivells mínims d'assistència als ciutadans, enfront del model de beneficència anterior. Amb el transcurs del temps, i a mesura que ha anat avançant la societat, s'ha produït una ampliació del concepte de benestar social, més enllà de la simple satisfacció de les necessitats bàsiques dels individus en situació de carència; així, es regulen els models de benestar social al voltant del concepte d'integració, açò és, d'eliminar qualsevol tipus d'exclusió social d'individus o de col·lectius.
  
El nivell de desenvolupament de les societats actuals requerix dels poders públics un nou avanç del model de benestar social: junt amb la satisfacció de necessitats bàsiques i la integració social, el sector públic ha de conceptualitzar el benestar social en termes de qualitat de vida, de tal manera que els ciutadans amb carències no sols tinguen garantides unes condicions de vida dignes, sinó que puguen accedir també a unes condicions de vida agradables a través de l'oci, la cultura i, en definitiva, una convivència plena amb la societat en què s'integren.
  
Una societat només pot considerar-se avançada si el seu concepte de benestar social abraça aquests tres fronts: les necessitats bàsiques, la integració i la qualitat de vida. I, a més a més, per a això no hi ha prou amb l'actuació unilateral del sector públic, sinó que ha de donar-se la participació de la societat civil, tant en la definició com en l'execució del model de benestar, i això a través de la solidaritat.
  
L'execució de la política de benestar social en base a criteris de qualitat, eficàcia i eficiència requerix la modificació del Reglament Orgànic i Funcional de la Conselleria de Benestar Social, especialment en la seua estructura administrativa. Amb això es pretén fonamentalment adaptar-la als esmentats principis, així com aconseguir una efectiva coordinació de les polítiques socials, per a assolir amb això uns òptims resultats.
  
Aquest reglament definix l'estructura bàsica de l'organització administrativa que ha de constituir el nucli essencial de les polítiques socials de la Generalitat Valenciana, atenent fonamentalment a dos postulats: prestació efectiva de serveis i progressiva elevació dels paràmetres de qualitat de vida. Així, es distribuïxen les competències que té assignades la Conselleria de Benestar Social en matèria de serveis socials, d'acció social en els sectors de la dona, tercera edat i acció comunitària, família, menor i adopcions, discapacitats, i drogodependències, entre els distints centres directius que componen la seua estructura orgànica. Així mateix, s'establixen les unitats administratives de superior rang que s'enquadren en cada un d'aquells.
  
Segons l'article 103 de la Constitució espanyola i l'article 65 de la Llei 5/1983, de la Generalitat Valenciana, de Govern Valencià, l'administració pública ha d'actuar d'acord amb els principis d'eficàcia, jerarquia, descentralització, desconcentració i coordinació. Principis que, junt amb els d'unitat d'acció i especialització de funcions, tracten d'inspirar l'elaboració d'aquest reglament. En definitiva, aquest disseny de l'estructura orgànica i funcional d'aquesta Conselleria de Benestar Social té com a objectiu oferir uns serveis públics de qualitat, inspirats en els esmentats principis constitucionals i en l'esperit de servei als ciutadans.
  
En virtut d'això, d'acord amb allò que s'ha disposat en l'article 70 de la Llei de Govern Valencià, a proposta del conseller de Benestar Social, amb la deliberació prèvia del Govern Valencià en la reunió del dia 12 de setembre de 2000,
  
DECRETE
  
TÍTOL I
  
Disposicions generals
  
Article 1
  
1. La Conselleria de Benestar Social és el departament del Govern Valencià a què correspon exercir les competències relatives als serveis de promoció del benestar social, a l'acció social en els sectors de la dona, la tercera edat, família i infància, discapacitats i drogodependències i a l'elevació general de la qualitat de vida de tots els ciutadans.
  
2. Territorialment, la Conselleria s'organitza en serveis centrals i direccions territorials; i, funcionalment, en òrgans de nivell directiu i de nivell administratiu.
  
3. Els serveis centrals estenen la seua competència a tot l'àmbit de la Comunitat Valenciana; les direccions territorials tenen competència en el respectiu àmbit provincial.
  
Article 2
  
El conseller de Benestar Social és la més alta autoritat jeràrquica dins de la conselleria, i té atribuïdes les funcions que determina l'article 35 de la Llei 5/1983, de 30 de desembre, de Govern Valencià.
  
El conseller, sota la superior autoritat del Govern Valencià, assumix la representació orgànica de la Conselleria de Benestar Social davant tota classe d'institucions públiques i privades.
  
Escau al conseller la presidència de l'Institut Valencià de la Joventut (IVAJ) i de qualssevol altres organismes i entitats públiques en què se li assigne tal funció.
  
Article 3
  
1. El nivell directiu de la Conselleria està integrat, sota la superior autoritat del conseller, per les següents unitats:
  
a) Secretaria General
  
b) Direcció General de Serveis Socials
  
c) Direcció General de la Família, Menor i Adopcions
  
d) Direcció General d'Integració Social de Discapacitats
  
e) Direcció General de la Dona
  
f) Direcció General de Drogodependències
  
Article 4
  
Directament dependent del titular de la Conselleria, existix el Gabinet del conseller, com a òrgan de suport i assistència immediata a aquest. Així mateix, sota la dependència directa del conseller existirà, amb rang d'àrea, un gabinet tècnic, al qual li corresponen les funcions concernents a documentació, publicacions, comunicació i seguiment parlamentari.
  
Article 5
  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament. Sota la presidència del conseller, està integrat pel secretari general, els directors generals i el director del Gabinet del Conseller, actuant este últim com a secretari.
  
2. A les sessions del Consell de Direcció podran assistir els responsables de serveis o unitats administratives, així com aquelles persones al servei del departament que el conseller estime oportú.
  
3. El Consell de Direcció pot reunir-se en ple o en comissions. Podran constituir-se totes les comissions que acorde el conseller, qui determinarà els membres que hauran d'integrar-les, i en designarà el president i el secretari, sense perjuí que exercisca la facultat de presidir-les personalment.
  
4. Igualment, el conseller pot acordar la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas determine.
  
Article 6
  
1. En cas d'absència, vacant o malaltia del conseller, serà d'aplicació allò que s'ha disposat en l'apartat i) de l'article 16 de la Llei 5/1983, de 30 de desembre, de Govern Valencià. Fins que es resolga la substitució, les funcions del conseller, a excepció de les que li corresponguen en la seua condició de membre del Govern Valencià, seran exercides temporalment pel secretari general de la Conselleria de Benestar Social i, si no n'hi ha, per l'òrgan directiu que corresponga, d'acord amb l'ordre establit en l'article 3.
  
2. En els supòsits d'absència, vacant o malaltia del secretari general, serà substituït pel titular de l'òrgan directiu que designe el conseller; i, si no n'hi ha, per l'ordre establit en l'article 3.
  
3. Igualment, en els casos d'absència, vacant o malaltia, els directors generals seran substituïts en les seues funcions pel secretari general, llevat que el conseller dispose una altra cosa.
  
Article 7
  
El nivell administratiu de la Conselleria està constituït per totes les unitats que depenen directament del conseller, del secretari general i dels directors generals del departament.
  
Article 8
  
Les normes de desenvolupament d'aquest decret s'inspiraran en els principis d'especialització, coordinació, desconcentració, eficàcia, eficiència i màxim aprofitament dels recursos humans i materials.
  
TÍTOL II
  
Òrgans directius
  
CAPÍTOL I
  
De la Secretaria General
  
Article 9
  
La Secretaria General és el centre directiu al qual, sota l'autoritat del conseller de Benestar Social, li correspon exercir les següents funcions:
  
a) Exercir la superior coordinació i supervisió administrativa i tècnica de les direccions territorials del departament.
  
b) Dirigir i gestionar els serveis generals i dependències comunes de la Conselleria.
  
c) Emetre els informes preceptius dels convenis i acords de col·laboració que proposen i que tramiten els diferents centres directius, assumptes que hagen de sotmetre's al govern Valencià, al president de la Generalitat Valenciana o a altres òrgans.
  
d) Portar la gestió patrimonial dels béns afectats a la Conselleria.
  
e) Executar les funcions relatives a l'avaluació i inspecció dels centres, tant públics com privats, destinats a la prestació de serveis sobre els quals tinga competència la Conselleria.
  
f) Realitzar la planificació i programació econòmica, incloses les inversions; elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
  
g) Tramitar i formalitzar els ingressos que s'originen per les activitats dels distints centres directius del departament.
  
h) Tramitar els expedients de contractació i gestionar les despeses de personal, excepte els casos de delegació que s'establisquen.
  
i) Prestar assessorament jurídic als òrgans directius del departament i informar sobre la procedència legal de les seues actuacions, resolucions o disposicions, quan resulte necessari per a resoldre o quan ho exigisca l'ordenament jurídic.
  
j) Disposar la publicació, quan escaiga, de les disposicions, resolucions i anuncis que emanen d'òrgans de la Conselleria, en els diaris oficials.
  
k) Elaborar estudis i anàlisis relatives a la racionalització i reorganització, tant de l'estructura organitzativa de la Conselleria, com dels procediments de gestió que en ella es realitzen i coordinar els treballs que en esta matèria siguen elaborats per altres òrgans o unitats del departament.
  
l) Portar a terme el seguiment dels programes d'actuació de les direccions generals, així com coordinar els esmentats programes quan resulte convenient per a la consecució dels objectius de la Conselleria.
  
m) Elaborar projectes sobre organització, plans d'actuació i programes de necessitats del departament.
  
n) Elaborar i executar plans i programes sobre sistemes i processos informàtics.
  
o) Dissenyar i executar, en col·laboració amb l'Institut Valencià d'Administració Pública, els plans formatius del personal de la Conselleria, així com de formació d'empleats d'entitats i centres integrats en el sistema de serveis socials de la Conselleria.
  
Article 10
  
La Secretaria General, per al desenvolupament de les funcions expressades en l'apartat anterior, s'estructura en les següents unitats:
  
- Secretaria General Administrativa.
  
- Àrea de Planificació.
  
- Àrea Jurídica.
  
- Servei d'Avaluació i Inspecció.
  
CAPÍTOL II
  
De les direccions generals
  
Secció I
  
De la Direcció General de Serveis Socials
  
Article 11
  
1. La Direcció General de Serveis Socials és el centre directiu a què correspon la proposta i execució de les polítiques en matèria de serveis socials, excepte les competències que en matèria d'acció social s'atribuïxen a la resta de les direccions generals d'aquesta Conselleria.
  
2. Respecte a la referida matèria, se li atribuïxen en especial les següents funcions:
  
a) La prestació dels serveis i la gestió dels centres de serveis socials que siguen de titularitat de la Generalitat Valenciana.
  
b) L'assistència tècnica als centres i serveis, tant de caràcter públic com privat, que actuen en l'àmbit dels serveis socials.
  
c) L'autorització i el registre dels centres i serveis que formen part del sistema de serveis socials, així com l'exercici de la facultat sancionadora.
  
d) El foment d'activitats i serveis en matèria d'assistència social.
  
e) Les actuacions en barris d'acció preferent.
  
f) La gestió de concerts, subvencions i altres prestacions econòmiques en les matèries de la seua competència.
  
g) Supervisar les accions de les entitats que formen part del sistema públic de serveis socials.
  
h) Dirigir i coordinar tècnicament i funcionalment les actuacions de les direccions territorials i els centres d'ells dependents, en les matèries de la seua competència.
  
i) Totes les funcions que corresponguen a la direcció general en matèries de la seua competència i aquelles altres que pogueren ser transferides per l'estat.
  
3. De la Direcció General de Serveis Socials depén l'Àrea d'Acció Social i Sociosanitària.
  
Secció II
  
De la Direcció General de la Família, Menor i Adopcions
  
Article 12
  
1. La Direcció General de la Família, Menor i Adopcions és el centre directiu a què correspon elaborar, promoure i executar les mesures per a assegurar una política integral en benefici de la família, així com exercir les funcions que la normativa vigent atribuïx a la Generalitat Valenciana en matèria del menor i adopcions i establir, dins de l'àmbit competencial de la Generalitat Valenciana, les mesures normatives i de gestió encaminades a facilitar l'adopció, dins d'un marc de seguretat jurídica i de protecció del menor.
  
2. Respecte a la referida matèria, se li atribuïxen en especial les següents funcions:
  
a) L'assistència tècnica als centres i serveis, tant de caràcter públic com privat, que actuen en l'àmbit de l'atenció a la família, menor i adopció.
  
b) La planificació i elaboració dels programes, projectes i execució d'aquelles mesures que tinguen per objecte incrementar la participació de la família en la vida econòmica, laboral, política, social i cultural.
  
c) El registre i l'autorització dels centres i serveis relatius a la família, menor i adopcions, així com l'exercici de la facultat sancionadora.
  
d) L'exercici de les funcions corresponents al Comissionat del Govern Valencià per a la Protecció del Menor.
  
e) Les competències en matèria de protecció i reforma de menors.
  
f) El foment d'activitats i serveis en matèria de família, menor i adopció.
  
g) La gestió de concerts, subvencions i altres prestacions econòmiques en les matèries de la seua competència.
  
h) Supervisar les accions de les entitats destinades a l'atenció de la família, menor i adopció.
  
i) Dirigir i coordinar tècnicament i funcionalment les actuacions de les direccions territorials i els centres d'elles dependents, en les matèries de la seua competència.
  
j) Totes les funcions que corresponguen a la Direcció General en matèries de la seua competència.
  
3. De la Direcció General de la Família, Menor i Adopcions depén l'Àrea de Família, Menor i Adopcions.
  
Secció III
  
De la Direcció General d'Integració Social de Discapacitats
  
Article 13
  
1. La Direcció General d'Integració Social de Discapacitats és el centre directiu a què correspon elaborar, promoure i executar les mesures orientades a assegurar una política integral de rehabilitació i tractament de les persones afectades per discapacitats físiques, psíquiques i sensorials, facilitant la seua integració en el món laboral i eliminant les barreres físiques i de comunicació que patixen.
  
2. Respecte a la referida matèria, se li atribuïxen en especial les següents funcions:
  
a) La prestació dels serveis i la gestió dels centres de la seua àrea funcional que siguen de titularitat de la Generalitat Valenciana.
  
b) L'assistència tècnica als centres i serveis, tant de caràcter públic com privat, que actuen en l'àmbit de l'atenció a les persones amb discapacitats físiques, psíquiques o sensorials.
  
c) L'elaboració dels programes i projectes, així com executar totes les mesures s'orienten a facilitar la integració de les persones discapacitades en la societat.
  
d) El registre i l'autorització dels centres i serveis relatius a les persones amb discapacitats físiques, psíquiques i sensorials, així com l'exercici de la facultat sancionadora.
  
e) La guarda i protecció de la persona i/o dels béns dels incapacitats sotmesos a càrrecs tutelars de la Generalitat Valenciana.
  
f) El foment d'activitats i serveis en relació a les persones discapacitades.
  
g) La gestió de concerts, subvencions i altres prestacions econòmiques en matèria de la seua competència.
  
h) Supervisar les actuacions de les entitats destinades a l'atenció i promoció de persones discapacitades.
  
i) Dirigir i coordinar tècnicament i funcionalment les actuacions de les direccions territorials i els centres d'elles dependents, en les matèries de la seua competència.
  
j) Totes les funcions que corresponguen a la Direcció General en matèries de la seua competència.
  
3. De la Direcció General d'Integració Social de Discapacitats depén l'Àrea d'Integració Social de Discapacitats.
  
Secció IV
  
De la Direcció General de la Dona
  
Article 14
  
1. La Direcció General de la Dona és el centre directiu a què correspon elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
2. Respecte a la referida matèria, se li atribuïxen en especial les següents funcions:
  
a) Estudi i proposta de programes, mesures i normes que tinguen per objecte promoure l'exercici efectiu dels drets de la dona; incrementar la seua participació en la vida econòmica, laboral, política, social i cultural, i eliminar les discriminacions existents entre els sexes.
  
b) Coordinar la prestació de serveis dirigits específicament en favor de la dona i, de mode especial, els que tinguen per objecte atendre situacions de greus carències.
  
c) Prevenir i, si s'escau, contribuir a eliminar tota situació d'abús o discriminació, directa o indirecta, de la dona, així com coadjuvar en la tramitació de les denúncies que es formulen contra tals situacions.
  
d) Fomentar la implantació i execució de programes de col·laboració i formació que tinguen per objecte la promoció sociolaboral de la dona.
  
e) Estudi de la situació de la dona a la Comunitat Valenciana, actuant com a observatori permanent de la seua situació.
  
f) Totes les altres que li encomane la normativa vigent.
  
3. De la Direcció General de la Dona depén l'Àrea de la Dona.
  
Secció V
  
De la Direcció General de Drogodependències
  
Article 15
  
1. La Direcció General de Drogodependències és l'òrgan a què s'atribuïx, dins de l'àmbit de competències de la Conselleria, l'elaboració i gestió dels programes d'actuació general en el camp d'atenció i prevenció de les drogodependències, així com les funcions establides en la normativa vigent en relació amb el sector de les toxicomanies.
  
2. Són funcions específiques de la Direcció General de Drogodependències:
  
a) La prestació dels serveis i la gestió dels centres d'atenció i prevenció de les drogodependències de titularitat de la Generalitat Valenciana.
  
b) L'assistència tècnica als centres i serveis, tant de caràcter públic com privat, que actuen en l'àmbit de l'atenció i prevenció de les drogodependències.
  
c) L'acreditació i el registre dels centres i serveis destinats a l'atenció i prevenció de les drogodependències.
  
d) El foment d'activitats i serveis en matèria d'atenció i prevenció de les drogodependències.
  
e) La gestió de concerts, subvencions i altres prestacions econòmiques en les matèries de la seua competència.
  
f) Supervisar les accions de les entitats destinades a l'atenció i prevenció de les drogodependències.
  
g) Dirigir i coordinar tècnicament i funcionalment les actuacions de les Direccions territorials i els centres d'elles dependents, en les matèries de la seua competència.
  
h) Totes les altres que funcions corresponguen a la Direcció General en matèries de la seua competència.
  
TÍTOL III
  
De les direccions territorials
  
Article 16
  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València es crea una direcció territorial de Benestar Social, sota la dependència orgànica de la secretaria general i amb competència en el territori de la respectiva província.
  
2. Funcionalment, les direccions territorials depenen dels distints centres directius de la conselleria, en consideració a la matèria a què, en cada cas, es referisca la corresponent actuació administrativa.
  
Article 17
  
1. Al capdavant de cada direcció territorial està el director territorial de Benestar Social, amb el caràcter de representant permanent de la conselleria en el seu respectiu territori.
  
2. Al director territorial li correspon la direcció de tots els serveis, programes i activitats que desenvolupen els òrgans, unitats i centres directius dependents o integrats a la direcció territorial, sense perjuí de la dependència funcional que s'establisca respecte a cada un dels distints centres directius de la conselleria, segons l'índole de la matèria.
  
3. Contra els actes del director territorial en l'exercici de les seues competències pròpies, podrà interposar-se recurs d'alçada davant del director general corresponent,
  
Article 18
  
1. Correspon al director o directora territorial vetlar per l'adequat desenvolupament i execució de les funcions pròpies de la Conselleria de Benestar Social en el seu àmbit territorial.
  
2. El director territorial exercix les funcions que li atribuïxen les disposicions vigents, així com les que expressament li deleguen els òrgans directius competents.
  
Article 19
  
Si alguna disposició atribuïx una altra competència al conseller de Benestar Social sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raó de la matèria i, si n'hi ha diversos, al superior jeràrquic comú.
  
DISPOSICIÓ TRANSITÒRIA
  
1. Les unitats i llocs de treball del nivell administratiu continuaran subsistents i seran retribuïts a càrrec dels mateixos crèdits pressupostaris, fins que s'aprovaran les relacions de llocs de treball adaptades a l'estructura orgànica d'aquest reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.
  
2. Als efectes d'allò que s'ha establit en l'apartat anterior, les unitats la denominació de les quals no haja canviat, passaran a dependre, amb els seus actuals mitjans personals i materials, de les unitats superiors que disposa el reglament.
  
DISPOSICIÓ DEROGATÒRIA
  
Queden derogats:
  
1. El Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
2. Totes les altres disposicions d'igual o inferior rang que s'oposen a aquest decret.
  
DISPOSICIONS FINALS
  
Primera
  
Es faculta el conseller de Benestar Social per a dictar totes les disposicions que calga per al desenvolupament d'aquest decret.
  
Segona
  
Es faculta el conseller d'Economia, Hisenda i Ocupació, i el de Justícia i Administracions Públiques perquè, en l'àmbit de les seues respectives atribucions, adopten els actes i les mesures necessàries per a portar a efecte allò que s'ha disposat en aquest decret.
  
Tercera
  
Aquest decret entrarà en vigor el dia de la seua publicació en el Diari Oficial de la Generalitat Valenciana.
  
València, 12 de setembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Benestar Social,


Còpia Permalink ELI